PRAVILNIK

O KRITERIJUMIMA ZA IDENTIFIKACIJU SUPSTANCE KAO PBT ILI VPVB

("Sl. glasnik RS", br. 23/2010)

**Član 1**

Ovim pravilnikom propisuju se kriterijumi za identifikaciju supstance kao perzistentne, bioakumulativne i toksične supstance (u daljem tekstu: PBT supstanca) i veoma perzistentne i veoma bioakumulativne supstance (u daljem tekstu: vPvB supstanca).

**Identifikacija supstance kao PBT**

**Član 2**

Supstanca se identifikuje kao PBT supstanca ako ispunjava tri kriterijuma iz čl. 3, 4. i 5.

**Član 3**

Supstanca ispunjava kriterijum perzistentnosti, ako je:

- vreme poluraspada u morskoj vodi duže od 60 dana,

- vreme poluraspada u slatkoj ili estuarskoj vodi duže od 40 dana,

- vreme poluraspada u morskom sedimentu duže od 180 dana,

- vreme poluraspada u slatkovodnom ili estuarskom sedimentu duže od 120 dana,

- vreme poluraspada u zemljištu duže od 120 dana.

Perzistentnost u životnoj sredini određuje se na osnovu podataka o vremenu poluraspada koji su dobijeni pod odgovarajućim uslovima.

**Perzistentnost se obeležava slovom P.**

**Član 4**

Supstanca ispunjava kriterijum bioakumulativnosti ako je:

- faktor biokoncentracije (*eng: bioconcentration factor* - BCF) veći od 2 000.

Bioakumulativnost se određuje na osnovu podataka o merenju biokoncentracije u vodenim organizmima iz slatkih ili iz morskih voda.

Bioakumulativnost se obeležava slovom B.

**Član 5**

Supstanca ispunjava kriterijum toksičnosti ako:

- je dugotrajna koncentracija bez zapaženog efekta (*eng: no-observed effect concentration* - NOEC) za morske ili slatkovodne organizme manja od 0,01 mg/l,

- je supstanca klasifikovana kao kancerogena (1. ili 2. kategorije), mutagena (1. ili 2. kategorije) ili toksična po reprodukciju (1, 2. ili 3. kategorije),

- postoje drugi dokazi hronične toksičnosti kao što je identifikovano klasifikacijom T, R48 ili Xn, R48 u skladu s Pravilnikom o klasifikaciji, pakovanju, obeležavanju i reklamiranju hemikalija i određenih proizvoda.

Toksičnost se obeležava slovom T.

**Identifikacija supstance kao vPvB**

**Član 6**

Supstanca se identifikuje kao vPvB supstanca ako ispunjava dva kriterijuma iz čl. 7. i 8.

**Član 7**

Supstanca ispunjava kriterijum da je veoma perzistentna ako je:

- vreme poluraspada u morskoj, slatkoj ili estuarskoj vodi duže od 60 dana,

- vreme poluraspada u morskom, slatkovodnom ili estuarskom sedimentu duže od 180 dana,

- vreme poluraspada u zemljištu duže od 180 dana.

Kriterijum veoma perzistentna obeležava se slovima vP.

**Član 8**

Supstanca ispunjava kriterijum da je veoma bioakumulativna ako:

- je faktor biokoncentracije (*eng: bioconcentration factor* - BCF) veći od 5 000.

Kriterijum veoma bioakumulativna obeležava se slovima vB.

**Član 9**

Ovaj pravilnik se ne primenjuje na neorganske supstance, osim na organometale.

**Član 10**

Ovaj pravilnik stupa na snagu osmog dana od dana objavljivanja u "Službenom glasniku RS".